Juuso Kallio

**Juuso ”Köpi” Kallio** (s. 23. huhtikuuta 1990 Pori) on suomalainen radiojuontaja, käsikirjoittaja ja koomikko. Hän on tullut tunnetuksi erityisesti ''YleX Aamun'' juontajana, jota hän juonsi yhdessä Ville ”Viki” Eerikkilän kanssa. Syksystä 2022 alkaen Kallio on luotsannut Eerikkilän kanssa ohjelmaa ''Viki ja Köpi Show'', jota esitetään Yle Areenassa.
## Ura
Kallio aloitti uransa kotikaupungissaan Porissa vuonna 2011 nuorille suunnatun paikallisradio Eazy101:n juontajana. Myöhemmin samana vuonna hän siirtyi Radio Porin juontajaksi. Vuoden 2015 kesällä Kallio siirtyi YleX-kanavalle ja juonsi muun muassa kanavan viikonloppuohjelmistoa. 

Kallio on kertonut ''Satakunnan Kansan'' lehtihaastattelussa nykyisen juontoparinsa Ville "Viki" Eerikkilän kysyneen häntä mukaansa juontamaan radiokanava NRJ:n aamuohjelmaa, minne miehet siirtyivätkin lopulta vuoden 2016 tammikuussa. Kaksikko kuitenkin palasi takaisin YleX:lle aloittaen uuden aamushown *YleX Aamu – Viki & Köpi* tammikuussa 2017.

Kallio on opiskellut Tampereen ammattikorkeakoulussa medianomiksi, pääaineenaan digitaalinen ääni ja kaupallinen musiikki. Hän valmistui koulusta vuonna 2015. Kallion musiikkitausta on tullut esille usein hänen juontamissaan radiolähetyksissä ja käsikirjoittamissaan musiikkivideoparodioissa. 

Hän on tuottanut erilaisia huumorimusiikkikappaleita kuten "Setäreggaeton" ja "Maailman paras lastenlaulu".  Kallio on myös ollut useampana vuonna mukana sanoittamassa YleX:n perinteistä joulukappaletta. Hän on myös käsikirjoittanut ja esiintynyt lukuisissa YleX:n sketsi- sekä Youtube-videoissa. 

Kallio on tehnyt urallaan useita tv-esiintymisiä. Hän on ollut näyttelijänä muun muassa ''Putouksen'' 15. ja 16. tuotantokaudella.

## Televisio

* **Viki, Köpi ja Henkka – Tieteen armoilla** *(2018–2019, juontaja)*
* **FOMO** *(2018, juontaja)*
* **Mist Sä Tuu**t *(2021, 2023, 2025, juontaja/toimittaja)*
* **Lauma** *(2021, 2026, panelisti, kirjoittaja)*
* **[[Joonas Nordman Show: Grillikausi]]** *(2022, 2024, roustaaja, kirjoittaja)*
* **[[Putous]]** *(2023–2024, näyttelijä, käskirjoittaja)*
* **[[Vikin ja Köpin matkailuohjelma|Vikin ja Köpin Matkailuohjelma]]** *(2023–2026, juontaja)*
* **Kopla** *(2026, vakiokapteeni/panelisti)*

## Elokuvat

* **Toy Story 4** *(2019, äänirooli, Pupu)*
* **Spermageddon** (2025, äänirooli, aivot)
* **Levoton Tuhkimo** *(2024, "toimittaja")*

## Stand up -komiikka
Kallio on tehnyt stand up-komiikkaa vuodesta 2022. Hän kirjoitti debyytti sooloesityksensä "Huono Suoritus" keväälle 2024. Yleisön keskuudessa esitys oli todella suosittu ja se keräsi myös hyvää palautetta sekä arvioita. Esityksen kerrottiin tekevän tarkkoja havaintoja ja kommentoimaan ympäröivää yhteiskuntaa mustan huumorin keinoin. Liisa Kukkola kirjoitti esityksen katselevan ympärilleen 1990-luvun poikalapsen silmin ja tutkivan menneen ajan vaikutuksia nykyhetkeen.  

## Muuta
Kallio valittiin vuoden mediapersoonaksi vuoden 2019 Industry Awards -gaalassa.

Kallion yhdessä Ville Eerikkilän kanssa luotsaama *Viki ja Köpi Show* voitti vuoden 2026 Venla-gaalassa kaksi palkintoa kategorioissa "Vuoden Keskusteluohjelma" sekä yleisöäänestyksen "Vuoden ohjelma".

Kallio on yhdessä Ville Eerikkilän kanssa juontanut seitsemän kertaa *[[Naurumaraton]]*-hyväntekeväisyysradiolähetyksen. Vuonna 2017 kaksikko juonsi putkeen 36 tuntia keräten rahaa hyväntekeväisyyteen. Vuonna 2018 he juonsivat *Naurumaraton*-lähetystä 40 tuntia keräten rahaa hyväntekeväisyyteen. Vuonna 2019 *Naurumaraton* kesti 41 tuntia ja tuotti yli 176 000 euroa hyväntekeväisyyteen. Vuonna 2020 lähetys kesti 42 tuntia, ja hyväntekeväisyyteen kerättiin yli 300 000 euroa. Vuonna 2021 lähetys kesti 42 tuntia, ja hyväntekeväisyyteen kerättiin yli 410 000 euroa. Vuonna 2024 hyväntekeväisyys lähetys kesti 42 tuntia ja Mieli ry:lle kerättiin yli 508 000 euroa. Vuoden 2025 Naurumaraton tehtiin suorana lähetyksenä 65 kilometrin kävelyn aikana. Sen avulla kerättiin yli 325&nbsp;000 euroa hyväntekeväisyyteen.  

*Naurumaraton 2019* pääsi ehdokkaaksi vuoden 2020 Kultainen Venla -gaalassa ”Paras ohjelma” -kategoriassa, jossa voittaja ratkaistiin yleisöäänestyksellä. *Naurumaraton* oli ensimmäinen monimediallisesti tuotettu radio-show, joka on ollut ehdolla Venla-gaalassa. *Naurumaraton* voitti ”paras ohjelma” -kategorian kolmesti: 2020, 2021 ja 2022 pidetyissä gaaloissa. 

Kallion luotsaamista ohjelmista myös ”Mist sä tuut” sai Venla-ehdokkuuden vuoden 2021 gaalassa kategoriassa ”Vuoden uusi ohjelma”. Lisäksi Vikin ja Köpin Matkailuohjelma sai yleisöäänestyksen ”paras ohjelma” -ehdokkuuden kahdesti vuosina 2023 ja 2024.

Kallio on itse ollut ehdolla Venla-gaalan shortlistillä ”Paras esiintyjä” -kategoriassa kahdesti vuosina 2021 ja 2022, mutta ei voittanut.

Kallio on kertonut tehneensä rap-musiikkia nuoremmalla iällään. Hän on myös aikuisena tehnyt satunnaisia vierailuja rap-artistien kappaleilla kuten Lyömättömät yhtyeen *"Fuck The System"* ja Voittajafiilis yhtyeen *"Laiffi Tuntuu Leffalta"*.

Kallio on pelannut jalkapallon Kakkosta Musan Salamassa 2007. Hänen isänsä on toiminut fysioterapeuttina ja maalivahtivalmentajana muun muassa FC Jazzin mestarijoukkueissa.

## Lähteet

## Aiheesta muualla
*